*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*167. számú előterjesztés*

Bátaszék Város Önkormányzat Képviselő-testületének 2024. október 15-én

16.00 órakor megtartandó rendkívüli ülésére

*Javaslat a települési önkormányzatok rendkívüli önkormányzati költségvetési támogatására szóló pályázat 2024. évi II. ütemű támogatási kérelmének benyújtására*

|  |
| --- |
| **Előterjesztő:** Dr. Bozsolik Róbert polgármester  **Készítette:** Tóthné Lelkes Erika pénzügyi irodavezető  **Törvényességi ellenőrzést végezte:** Dr. Firle-Paksi Anna aljegyző  **Tárgyalja:**  PG Bizottság 2024.10.15. |

**Tisztelt Képviselő-testület!**

A helyi önkormányzatokért felelős miniszter és az államháztartásért miniszter ez évben is pályázatot hirdetett a Magyarország 2024. évi központi költségvetéséről szóló 2023. évi LV. törvény (a továbbiakban: költségvetési törvény) 3. melléklet 2.1.5. jogcím szerint az önkormányzatok rendkívüli támogatására.

A pályázat célja:

Az önkormányzatok rendkívüli támogatása a települési önkormányzatok működőképességének megőrzésére vagy egyéb, a feladataik ellátását veszélyeztető helyzet elhárítására szolgál.

A költségvetési törvény 3. melléklet 2.1.5. Önkormányzatok rendkívüli támogatása jogcím előirányzata az előző évivel egyező összegű, 5 500 millió forint. A támogatásra a települési önkormányzatok pályázhatnak. A támogatás vissza nem térítendő és visszatérítendő költségvetési támogatás formájában pályázható, illetve nyújtható és felhasználása meghatározott célhoz vagy feladathoz köthető.

Egyedi felülvizsgálat alapján a támogatás mértékét a megpályázott összeg keretein belül a helyi önkormányzatokért felelős miniszter és az államháztartásért felelős miniszter állapítják meg.

Az önkormányzatok rendkívüli támogatására a pályázatot a pályázati kiírás alapján az év során folyamatosan, **de legkésőbb 2024. október 15-ig lehet benyújtani, legfeljebb három alkalommal**. Előre nem látható esemény bekövetkezése esetén a pályázat benyújtásának végső határideje 2024. november 10. A döntéshozatal legkésőbbi határideje 2024. december 11.

A fenti határidők elmulasztása jogvesztő. A pályázatot kizárólag elektronikus úton lehet benyújtani.

A települési önkormányzatok az alábbi jogcímeken jogosultak támogatási igényt benyújtani:

* Közüzemi díjtartozásra
* Élelmiszer beszállítók felé fennálló tartozásokra
* Bérjellegű kifizetésekhez kapcsolódó tartozásokra
* Magyar Államkincstár által megállapított fizetési kötelezettségre
* Jogerős, végrehajtható bírósági ítélet alapján az önkormányzatot terhelő fizetési kötelezettségre
* Helyi iparűzési adó visszafizetésre
* Egészségügyi feladatellátáshoz kapcsolódó tartozásokra
* Egyéb tartozásokra

*Nem nyújtható az önkormányzatok rendkívüli támogatása*

* a költségvetési törvény 2. melléklet 1.3.4. A települési önkormányzatok által biztosított egyes szociális szakosított ellátások, valamint a gyermekek átmeneti gondozásával kapcsolatos feladatok támogatása jogcímen támogatott intézmények kapcsán felmerült személyi és dologi kiadásokhoz,
* olyan kiadásokhoz, amelyek teljesítéséhez az önkormányzat 2023-ban vagy 2024-ben rendkívüli támogatást kapott, vagy amelyek fedezete más állami támogatásból biztosított (pl. gyermekétkeztetési feladatok),
* olyan kiadásokhoz, amelyek pénzügyi rendezése a pályázat benyújtását megelőzően megtörtént,
* olyan fizetési kötelezettségekhez, amelyek 2023. év előtt keletkeztek,
* fejlesztésből, felújításból, állagmegóvásból eredő fizetési kötelezettségekhez,
* az egészségügyi feladatellátással összefüggésében igényelt közös feladatellátás kivételével a közös feladatellátáshoz kapcsolódó, elmaradt hozzájárulási kötelezettségre,
* jövőben felmerülő, még le nem járt határidejű fizetési kötelezettségekre,
* képviselő-testületi tagok tiszteletdíjára, polgármester költségtérítésére, az önkormányzattal foglalkoztatásban állók cafeteria juttatására,
* nem jogerős döntésen alapuló fizetési kötelezettségekhez
* olyan hatósági döntéssel megállapított fizetési kötelezettségre, ahol a jogorvoslati határidő még nem járt le, illetve a jogorvoslati eljárás folyamatban van.

A fenti jogcímekre tekintettel a feldolgozott adóbevallásokból nyert adatok alapján a helyi iparűzési adó visszafizetési kötelezettségre **1 131 223 Ft** összegű támogatási kérelem benyújtását javasoljuk.

Kérem az alábbi határozati javaslat elfogadását:

**H a t á r o z a t i j a v a s l a t :**

**a települési önkormányzatok rendkívüli önkormányzati költségvetési támogatásáról szóló pályázati kiírás alapján igényelhető támogatás benyújtására**

Bátaszék Város Önkormányzatának Képviselő-testülete

1. Magyarország 2024. évi központi költségvetéséről szóló 2023. évi LV. törvény (a továbbiakban: Ktv.), valamint a megjelent pályázati kiírás alapján, a Ktv. törvény 3. melléket 2.1.5. pont szerinti támogatási igényt nyújt be a 2024. évi települési önkormányzatok rendkívüli önkormányzati támogatása iránt,
2. felkéri a polgármestert és az aljegyzőt, hogy a támogatás elnyerése érdekében gondoskodjanak a támogatási kérelem elkészítéséről, és határidőre történő benyújtásáról.

*Határidő:* 2024. október 15.

*Felelős:* Tóthné Lelkes Erika pénzügyi irodavezető

(a támogatási igény benyújtásáért)

*Határozatról értesül:* MÁK, Szekszárd

Bátaszéki KÖH pénzügyi iroda

irattár